PREDKLADACIA        SPRÁVA

Slovenská republika sukcedovala do Dohody medzi vládou Českej a Slovenskej federatívnej republiky a vládou Štátu Izrael o spolupráci v oblasti kultúry, vzdelávania a vedy, ktorý bol podpísaný 29. apríla 1991 v  Prahe.  Keďže obidve strany prejavili záujem pokračovať v doterajšej spolupráci,  bol vypracovaný nový Program výmen medzi Slovenskou republikou a Izraelským štátom v oblasti kultúry, vzdelávania a vedy na roky 2001 - 2004 a upravuje vzájomnú výmenu v oblasti školstva, kultúry, vedy, športu, mládeže, organizácií uvedených rezortov, ako aj časť stykov v oblasti archívnictva. Jeho  gestorom je Ministerstvo kultúry Slovenskej republiky. 
V novembri 2000 sa uskutočnilo rokovanie zmiešanej slovensko-izraelskej komisie expertov k návrhu programu. Pripomienky izraelskej strany a ich nové články boli zapracované do textu programu. Izraelská strana po rokovaniach deklarovala,  že je pripravená program po schválení na rokovaní vlády Slovenskej republiky podpísať. 
Návrh programu bol predložený na medzirezortné pripomienkové konanie. Pripomienky rezortov sú zapracované do textu. V rámci medzirezortného pripomienkového konania, ktoré predchádzalo predloženiu materiálu na rokovanie vlády SR, Ministerstvo spravodlivosti SR vznieslo závažné pripomienky voči článkom 9. a 10. v časti III. predmetného zmluvného dokumentu. Uvedené články upravujú vznik, činnosť a pôsobenie slovensko-izraelskej zmiešanej komisie , ktorá sa má zaoberať posudzovaním obsahu učebníc najmä vo vzťahu k dejinám. V zmysle stanoviska Ministerstva spravodlivosti SR je obsah týchto článkov neprijateľný a uvedený problém neodstránilo ani rozporové konanie, ktoré bolo zvolané na úrovni odborných pracovníkov.
V záujme doriešenia celej situácie minister školstva SR p. Milan Ftáčnik inicioval osobné stretnutie s p. ministrom Čarnogurským, s cieľom pokúsiť sa vyriešiť sporné otázky ešte pred predložením materiálu na rokovanie vlády. Počas spoločného rokovania, ktoré sa uskutočnilo 28. augusta 2001, neprišlo k dohode, o čom bol informovaný minister zahraničných vecí SR p. Eduard Kukan.
Pán minister Kukan listom zo dňa 30. októbra 2001 č.j.:201.228/01-KAMI vyjadril podporné stanovisko a súhlas s ponechaním sporných článkov 9. a 10. v podobe navrhnutej Ministerstvom školstva SR. V zmysle uvedeného listu je mechanizmus vytvorenia zmiešanej komisie v súlade so zahraničnopolitickými záujmami SR a korešponduje s postojom krajín V-4 k uvedenej problematike.
Odmietnutie, resp. "renegociácia" sporných článkov 9. a 10. programu by sa určite nezaobišla bez negatívnych dôsledkov na slovensko-izraelské vzťahy, ako aj na vzťahy so svetovou židovskou komunitou.
Na základe uvedených skutočností, ako i po vyčerpaní všetkých možností za účelom dosiahnutia konsenzu, predmetný zmluvný dokument predkladáme na rokovanie vlády SR ako rozporný.
Program po podpise bude krokom, ktorý potvrdí ďalšie prehĺbenie vzájomnej spolupráce medzi Slovenskou republikou a Izraelským štátom vo všetkých oblastiach kultúry, vzdelávania, vedy a mládeže.
Finančné prostriedky potrebné na realizáciu jednotlivých podujatí podľa článkov programu sa budú čerpať z každoročných rozpočtov rezortu školstva a kultúry. Pri predpokladanom 100 % plnení programu vynaloží na ňu rezort školstva  každoročne do 500 tis. Sk a rezort kultúry do 350 tis. Sk z ročného rozpočtu prideleného na zahraničné styky.